**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** *Кандидатстване на Община Русе с партньорска проектна идея „Интегрирано развитие на булевардната инфраструктура и градския транспорт в гр. Русе“ по Приоритет 1 на Програма „Развитие на регионите“ 2021-2027*

**УВАЖАЕМИ ОБЩИНСКИ СЪВЕТНИЦИ,**

Приоритет 1 „Интегрирано градско развитие“ на Програмата за развитие на регионите 2021-2027 г. (ПРР) подкрепя изпълнението на териториални стратегии за развитието на десетте големи градски общини, сред които е Община Русе. Интегрираните териториални стратегии за развитие на общинско ниво са Плановете за интегрирано развитие на общините (ПИРО). Подборът на проектни идеи по Приоритет 1 на ПРР представлява актуализация на програмата за реализация на ПИРО и на списъка с важни за общината проекти към нея. В тази връзка Община Русе (водещ партньор) в партньорство с „Общински транспорт Русе“ ЕАД депозира проектна идея „Интегрирано развитие на булевардната инфраструктура и градския транспорт в гр. Русе“ в рамките на Приоритет 1 „Интегрирано градско развитие“ на ПРР 2021-2027. Наличието на партньорство е задължително за изпълнението на цялостна, интегрирана проектна идея от административно-правен аспект, като по тази причина е необходимо да бъде подписано Споразумение за партньорство по образец на Програмата. Тук интегрираният подход е представен в рамките на 4 основни мерки (със срок на изпълнение 36 месеца) с общ индикативен бюджет в размер на 25 578 087,71 лв. Тези мерки са:

* Мярка №1: „Закупуване на електрически автобуси, доставка и инсталация на зарядни станции за нуждите на градския транспорт на гр. Русе“ (отговорен партньор – „Общински транспорт Русе“ ЕАД);
* Мярка №2: „Обновяване на автобусните спирки на обществения градски транспорт в гр. Русе“ (отговорен партньор – Община Русе);
* Мярка №3: „Рехабилитация на бул. „Тутракан“ в гр. Русе“ (отговорен партньор – Община Русе);
* Мярка №4: „Закупуване, доставка и монтаж на филтърни кубове за борба с ФПЧ на ключови натоварени кръстовища в гр. Русе“ (отговорен партньор – Община Русе).

Планираните в интегрираната проектна идея дейности се допълват помежду си, като липсата на която и да е мярка би довело до непълна реализация на проектната цел, което от своя страна ще е предпоставка за неизпълнение на поставени цели в ключови стратегически документи на Община Русе – Плана за интегрирано развитие на Община Русе 2021-2027 г. и Плана за устойчива градска мобилност на Община Русе 2016-2026 г.

Предвид изложените съображения и на основание чл. 63, ал. 1 от Правилника за организацията и дейността на ОбС-Русе, неговите комисии и взаимодействието му с общинската администрация, предлагам на Общински съвет-Русе да приеме следното

**РЕШЕНИЕ:**

На основание чл. 21, ал. 2, във връзка с чл. 21, ал.1, т. 23 и чл. 61, ал. 1 от Закона за местното самоуправление и местната администрация, Общински съвет-Русе реши:

1. Дава съгласие Община Русе да извърши необходимите действия за подготовка и изпълнение на проектна идея/проектно предложение по Приоритет 1 на „Програма развитие на регионите“ 2021-2027 с партньорски проект „Интегрирано развитие на булевардната инфраструктура и градския транспорт в гр. Русе“ заедно с „Общински транспорт Русе“ ЕАД;
2. Одобрява сключеното Споразумение за партньорство между Община Русе и „Общински транспорт Русе“ ЕАД;
3. Възлага на Кмета на Община Русе и на Изпълнителния директор на „Общински транспорт Русе“ ЕАД да извършат всички необходими правни и фактически действия във връзка с изпълнението на т. 1 и 2.

Приложение: Споразумение за партньорство за подготовка и изпълнение на проектна идея/проектно предложение по Приоритет 1 на Програма „Развитие на регионите“ 2021-2027 г. с наименование „Интегрирано развитие на булевардната инфраструктура и градския транспорт в гр. Русе“.

**ВНОСИТЕЛ:**

**ПЕНЧО МИЛКОВ**

*Кмет на Община Русе*